|  |  |  |  |
| --- | --- | --- | --- |
| 04.JPG (5628 bytes) |  |  | RDKSAB_2.jpg |

Projekts „Profesionālās kultūrizglītības pedagogu tālākizglītība”

Projekta Nr. 2009/0208/1DP/1.2.1.1.2/09/IPIA/VIAA/005

Projektu līdzfinansē Eiropas Savienība

**Vadlīnijas „Vērtēšana mākslas profesionālās ievirzes izglītībā”**

**SATURS**

**IEVADS .......................................................................................... 2**

**Vērtēšanas principi ....................................................................... 2**

**Vērtēšanas veidi un metodiskie paņēmieni............................... 4**

**Vērtēšanas veidu salīdzinājums ..................................................... 6**

**Vērtēšanas kārtība ........................................................................ 6**

**Vērtēšanas kritēriji......................................................................... 7**

**Vērtēšanas formas un metodiskie paņēmieni ................................ 8**

**PIELIKUMI ..................................................................................... 11**

**Ievads**

Vērtēšana ir nozīmīga vienota mācību procesa daļa. Taču katrā mākslas skolā vērtēšana noris nedaudz atšķirīgi, to ietekmē skolas tradīcijas, skolotāju izglītība un personīgā pieredze.

Vērtēšanas Vadlīniju mērķis ir veidot vienotu izpratni par vērtēšanas procesu. Tā kā vērtēšana ļoti cieši saistīta ar mācību mērķu nospraušanu, izpratni par mācību gaitu un mācību procesa analīzi, Vērtēšanas Vadlīnijas var sekmēt profesionālās ievirzes izglītības kvalitāti.

Lai gan vērtēšanu bieži vien saista tikai ar atzīmju izlikšanu audzēkņiem, vērtēšana ir ļoti plašs un daudzas darbības ietverošs jēdziens. Vadlīnijās lietojam jēdzienu ‘vērtēšana’[[1]](#footnote-1) plašākā kontekstā, ar to apzīmējot vērtēšanu gan kā komunikāciju starp audzēkni – skolotāju – klasesbiedriem, gan audzēkņu sasniegumu novērtējumu.

Audzēkņu mācību sasniegumu vērtēšanas **uzdevumi** ir:

1. konstatēt skolēnu sasniegumus;
2. uzlabot mācību procesu.

Vērtēšana mūsdienīgā izpratnē nozīmē ne tikai mācību rezultāta, bet arī mācību procesa vērtēšanu. Vērtēšana mākslas stundā notiek nepārtraukti. Uzsākot nodarbību, skolotājs novērtē gaisotni klasē. Skaidrojot mācību uzdevumu, jautājot uzzina vai visi ir sapratuši uzdevumu, novērtē audzēkņu zināšanas iecerētā uzdevuma kontekstā. Visa veida savstarpēja komunikācija stundā un pat darba procesa vērošana ir sava veida vērtēšana.

**Vērtēšanas principi[[2]](#footnote-2)**

Vērtēšanas principi ir izpratnes par vērtēšanu galvenie balsti. Bez to izpratnes un izmantošanas vērtēšana nevar būt objektīva. Vērtēšanas principi ir:

1. Prasību atklātības un skaidrības princips.

Mācību procesā audzēknim ir jābūt informētam par mācību saturu un prasībām kopumā, bet mācību procesā - skaidriem mācību uzdevuma un vērtēšanas nosacījumiem.

1. Sasniegumu summēšanas princips.

Audzēkņu sasniegumi ir daudzveidīgas zināšanas, prasmes, attieksmes, kas tiek novērtētas visā mācību periodā. Tos summējot, nevis meklējot atšķirības no ideāla atņemot trūkumus, var iegūt visaptverošu audzēkņa snieguma vērtējumu.

1. Vērtējuma atbilstības princips.

Audzēkņiem ir jādod iespēja apliecināt savas zināšanas, prasmes, iemaņas un attieksmes visiem apguves līmeņiem atbilstošos uzdevumos un situācijās, atbilstoši viņa spējām un vecumam, mācību priekšmetu programmās noteiktajam saturam.

1. Vērtējuma noteikšanai izmantoto veidu dažādības princips.

Vērtēšanā izmanto dažādus pārbaudes veidus un formas, lai novērtētu audzēkņa daudzveidīgas zināšanas, prasmes un attieksmes.

1. Vērtējuma obligātuma princips.

Vērtēšana ir obligāta un audzēkņi saņem vērtējumu par izglītības programmu satura apguvi, nodrošinot savstarpēju komunikāciju starp pedagogu un audzēkni, kā arī informējot audzēkņa vecākus un sabiedrību.

1. Vērtēšanas regularitātes princips.

Audzēkņu mācību sasniegumus vērtē regulāri, lai pārliecinātos par audzēkņu iegūtajām zināšanām, prasmēm, attieksmēm un mācību sasniegumu attīstības dinamiku, sniedzot iespēju skolotājam pilnveidot mācību darbu un audzēknim iegūt pašvērtējumu.

**Vērtēšanas veidi un metodiskie paņēmieni[[3]](#footnote-3)**

**Pēc mērķa (Kāpēc vērtē?)**

1. **Veidojošā (formatīvā) vērtēšana.**
2. Veidojošā (formatīvā) vērtēšana iraudzēkņu sasniegumu noteikšana ar nolūku tos uzlabot. Tā ir mācību procesa norises, mācību mērķa, izmantoto mācību metožu atbilstības kontrole un saskaņošana; audzēkņa objektīva pašvērtējuma un atbildības veicināšana; skolotāja turpmākā darba stratēģijas precizēšana.
3. **Apkopojošā (summatīvā) vērtēšana.**

Summatīvā vērtēšana ir audzēkņu zināšanu un prasmju apguves līmeņa noteikšana, beidzot tēmu, mācību gadu, kursu.

**Pēc norises (** **Kad vērtē?** )

Mācību sasniegumu vērtēšanas metodiskie paņēmieni ir:

1. **Ievadvērtēšana** notiek mācību procesa sākumā pirms konkrētas tēmas, uzdevuma vai mācību priekšmeta vai kursa apguves, nosakot audzēkņu apgūto zināšanas un prasmes, lai pieņemtu lēmumu par turpmāko mācību procesu.
2. **Kārtējā vērtēšana** nosaka audzēkņu sasniegumus, lai uzlabotu tos mācību procesa laikā, saskaņotu mācību procesa norisi, mācību mērķus un metodes, veicinātu audzēkņu pašnovēr­tēšanas prasmes un atbildību.
3. **Noslēguma vērtēšana**  nosaka audzēkņu zināšanas, prasmes un attieksmes mācību uzdevuma, tēmas, temata vai loģiskas temata daļas, semestra, mācību gada noslēgumā.

**Pēc vērtētāja (Kas vērtē?)**

1. **Iekšējā vērtēšana**.

Vērtē:

a. skolotājs mācību procesā;

Tradicionāls vērtēšanas modelis. Skolotājs uzstāda mācību mērķi, plāno mācību uzdevumu, izvirza vērtēšanas nosacījumus un kritērijus, novērtē mācību procesu un audzēkņa sniegumu atbilstoši izvirzītajiem mērķiem.

b. audzēkņi savstarpējā vērtēšanā;

Savstarpējās vērtēšanas mērķis ir ļaut audzēknim gūt pieredzi, analizējot savu klases biedru darbus, lai izkoptu vērtēšanas prasmi un vienlaikus uzlabotu citu audzēkņu mācību sasniegumus. Šajā procesā audzēknis netieši pievērš uzmanību savam darbam, redz to plašākā kontekstā.

1. audzēkņi pašnovērtēšanā;

Pašnovērtēšana skolā ir process, kurā audzēknis detalizēti vērtē savu mācību darbību, iegūstot atzinumus par sava darba, sevis padarītā vērtību, nosakot sasniegto un tālākās attīstības perspektīvas.

1. skolotāja pašvērtējums.

Skolotāja pašvērtējums ir sava darba analīze šaurākā vai plašākā kontekstā, sākot mācību uzdevuma izvērtējuma līdz pat mācību programmas izstrādei. Sava darba analīze ir viens no veidiem kā uzlabot mācību procesu kopumā. „Vienmēr, kad tu liec bērnam sliktu atzīmi, atceries, ka tu to liec sev” (Als Harvids un Mihaels Dejs[[4]](#footnote-4)).

1. **Ārējā vērtēšana**.

Vērtē skolas administrācija, vecāki, eksperti, institūcijas. Mākslas skolai, kļūstot par nozīmīgu institūciju pašvaldības kultūras dzīvē,arvien vairāk jādomā kā parādīt skolas sasniegumus un iesaistīt skolas darba novērtēšanā arī apkārtējo sabiedrību.

**Vērtēšanas veidu salīdzinājums**

|  |  |  |  |
| --- | --- | --- | --- |
| *Veidi* | *Kad vērtē?* | *Kāpēc vērtē?* | *Kā vērtē?* |
| Veidojošā (formatīvā) vērtēšana | Mācību procesā | * Lai audzēknis gūtu izpratni stundā par savu mācīšanās gaitu * Lai skolotājs gūtu izpratni par mācību mērķa un izmantoto mācību metožu atbilstību * Lai uzlabotu mācību procesu | Aprakstoši (rakstiski vai mutvārdos),  neizdarot ierakstus klases žurnālā  vai "i"/"ni", ar atbilstošu ierakstu klases žurnālā |
| Apkopojošā (summatīvā) vērtēšana | Uzdevuma, tēmas, semestra, mācību gada, kursa, izglītības pakāpes noslēgumā | Lai konstatētu audzēkņu mācību sasniegumus | 10 ballu skalā, ierakstot klases žurnālā atbilstošo atzīmi |

**Vērtēšanas kārtība**

Vērtējumu atspoguļo aprakstoši, ar vērtējumu ieskaitīts/ neieskaitīts, 10 ballu skalā, līmeņos.

Mācību sasniegumu vērtējumu 10 ballu skalā veido šādi kritēriji:

1. iegūto zināšanu apjoms un kvalitāte;

2. iegūtās prasmes un iemaņas;

3. attieksme pret izglītošanos;

4. mācību sasniegumu attīstības dinamika.

Izglītojamā mācību sasniegumus mācību priekšmetā izsaka 10 ballu skalā (10 - izcili, 9 - teicami, 8 - ļoti labi, 7 - labi, 6 - gandrīz labi, 5 - viduvēji, 4 - gandrīz viduvēji, 3 - vāji, 2 - ļoti vāji, 1 - ļoti, ļoti vāji). Nosakot vērtējumu 10 ballu skalā, kritēriji tiek izvērtēti kopumā.

Kārtējā pārbaudē, kurā nav iespējams mācību sasniegumu vērtējums atbilstoši 10 ballu skalai, pedagogs mācību sasniegumus var vērtēt ar "ieskaitīts" vai "neieskaitīts".

**Vērtēšanas kritēriji**

Kritēriji ir būtiska mācību satura sastāvdaļa, to precīza pielietošana ļauj spriest par to, vai sasniegts katra mācību uzdevuma mērķis (uzdevumu beidzot) vai mācību sasniegumi kopumā (skatēs).

Vērtēšanas kritēriji nosaka kas tiks vērtēts. Skaidrība par to, kas tiks vērtēts, ļauj skolēnam koncentrēties uz galveno un pašam iesaistīties sava darba izvērtēšanā mācību procesa laikā. Tāpēc svarīgi būtu iepazīstināt audzēkņus ar mācību uzdevuma vai skates vērtēšanas kritērijiem pirms mācību procesa.

Atbilstoši vērtēšanas kritērijiem tiek noteikts veids kā sadalās vērtējums – punktos, daļās vai kā citādi.

Skolotājs izstrādā vērtēšanas kritērijus mācību uzdevumiem atbilstoši mācību uzdevuma mērķim un uzdevuma nosacījumiem. Tā kā mācību uzdevumi ir atšķirīgi, arī vērtēšanas kritēriji katram mācību uzdevumam ir atšķirīgi.

Mācību uzdevuma vērtēšanas kritēriji un uzdevuma nosacījumi ir savstarpēji saistīti, taču tie nav identiski. Uzdevuma nosacījumi paskaidro uzdevuma gaitu, apjomu, tehnikas, robežas (u.c. „noteikumus”), kritēriji precizē kuri mācību procesa aspekti tiks vērtēti.

Vērtēšanas kritērijus nepieciešams izstrādāt ne tikai izvērtējot mācību rezultātus (zīmējumu, gleznojumu u.c.), bet arī mācību procesu vai starprezultātus.

Kritērijus kārtējam mācību uzdevumam skolotājs izvēlas ļoti konkrētus, un tie cieši saistīti ar doto uzdevumu, nevis visu iepriekš apgūto. Nedaudzu vērtēšanas kritēriju izvirzīšana (iepriekš tos darot zināmus audzēknim) palīdz audzēknim saņemt vērtējumu dažos aspektos, īpašu nozīmi vērtējumā piešķirot no jauna apgūtajam, kā arī uzdevumā izceltajam vai nozīmīgākajam.

Kritēriji darbu vērtēšanai ilgākā laika periodā (piemēram, skatēs) var būt plašāki, ietverot vispārīgāku audzēkņu zināšanu, prasmju, attieksmju novērtējumu. Vērtējot audzēkņu darbus ilgākā darba periodā, ieteicams ietvert ne tikai kritērijus darba kvalitātes novērtēšanai, bet arī audzēkņu izaugsmes dinamikas vai mācīšanās procesa vai attieksmes izvērtēšanai.

Lai iespējami objektīvi vērtētu, ieteicams izvirzīt nedaudzus - 3-5 vērtēšanas kritērijus, izceļot galveno, kas tiks vērtēts.

Jāatceras, ka vērtēšanā tiek vērtētas tikai audzēkņu prasmes (piemēram, vizuāli attēlot), bet arī citas prasmes(piemēram, stāstīt par savu darbu, analizēt kļūdas, izdomāt daudzus variantus un izvēlēties darba risinājumu), tāpat arī zināšanas un attieksmes.

**Vērtēšanas formas un metodiskie paņēmieni**

*Vērtēšanas metodes brīvi izvēlas skolotājs, atbilstoši konkrētai situācijai mācību procesā.*

|  |  |  |  |  |  |
| --- | --- | --- | --- | --- | --- |
| **Vērtēšanas forma** | | **Pārbaudes forma** | **Metode/ paņēmiens** | **Metodes/ metodiskā paņēmiena apraksts** | **Vērtējuma atspoguļošanas veids** |
| **Pēc vietas mācību procesā** | **Pēc mērķa** |  |  |  |  |
| **Ievadvērtēšana**  Sniedz informāciju par audzēkņu sagatavotības līmeni, uzsākot tēmu, kursu u. tml. | **Veidojošā vērtēšana**  Audzēkņu sasniegumu noteikšana ar nolūku tos uzlabot. Tā ir mācību procesa norises, mācību mērķa, izmantoto mācību metožu atbilstības kontrole un saskaņošana; audzēkņu objektīva pašvērtējuma un atbildības veicināšana, skolotāja turpmākā darba stratēģijas precizēšana. | **Iestājpārbaudījums** | **Anketēšana** | Anketēšanu parasti veic, stājoties mākslas skolā. Anketas jautājumi var noskaidrot audzēkņu zināšanas, prasmes, attieksmi. | Aprakstoši,  “ieskaitīts”/ “neieskaitīts" |
| **Pārrunas** | Pārrunu mērķis ir iepazīties ar jaunu audzēkni, novērtējot audzēkņa motivāciju mācīties mākslas skolā, vēlmes un līdzšinējo pieredzi. |
| **Praktiskais iestājpārbaudījums** | Praktiskā iestājpārbaudījuma nosacījumus nosaka skola. Vairums skolās tos kārto zīmēšanā, gleznošanā, kompozīcijā. Novērtē pēc noteiktiem kritērijiem, izvērtējot audzēkņu spējas un prasmes, atsevišķos gadījumos – kurā klasē ieskaitīt. |
| **Portfolio** | Portfolio ir audzēkņa iepriekš radīto darbu apkopojums. To izvērtējums var būt viens no veidiem kā noskaidrot audzēkņa prasmes ar mērķi izlemt kurā klasē audzēkni ieskaitīt. |
| **Ievadvērtēšana pirms mācību gada/ tēmas** | **Tests** | Zināšanu pārbaude ar mērķi noskaidrot audzēkņu zināšanu līmeni. |
| **Pārrunas** | Pārrunās pedagogs precizē izvirzītos mācību mērķus un uzdevumus. |
| **Pārbaudes darbs** | Pārbaudes darbamērķis ir novērtēt konkrētas audzēkņu iepriekš apgūtās zināšanas un prasmes. |

|  |  |  |  |  |  |
| --- | --- | --- | --- | --- | --- |
| **Kārtējā vērtēšana**  Notiek mācību laikā.  Nosaka izglītojamo sasniegumus, lai uzlabotu tos mācību procesa laikā, saskaņotu mācību procesa norisi, mācību mērķa un izmantoto mācību metožu savstarpējo atbilstību, veicinātu izglītojamo pašnovēr­tēšanas prasmes un atbildību. | **Veidojošā vērtēšana**  Audzēkņu sasniegumu noteikšana ar nolūku tos uzlabot. Tā ir mācību procesa norises, mācību mērķa, izmantoto mācību metožu atbilstības kontrole un saskaņošana; skolēna objektīva pašvērtējuma un atbildības veicināšana, skolotāja turpmākā darba stratēģijas precizēšana. | **Vērtēšana mācību procesā** | **Novērošana** | Skolotājs novēro audzēkņu zināšanas, prasmes un attieksmes, lai precīzāk izstrādātu mācību uzdevumus, izvēlētos metodes turpmākajai darbībai. | Aprakstoši ,  “ieskaitīts”/ “neieskaitīts" |
| **Darba idejas prezentācija/**  **Stāstījums** | Audzēkņi stāsta par savu darbu procesā vai darbu nobeidzot. Pēc stāstījuma atbild uz citu audzēkņu un skolotāja jautājumiem. |
| **Darba starpvērtējums/starpskate** | Atsevišķa uzdevuma izvērtējums, konkrētā posmā padarītais. Mērķis ir noskaidrot , kas paveikts un kā turpināt darbu, kādas izmaiņas veicamas iesāktajā darbā. |
| **Eseja** | Eseja ir tēmas (problēmas, mākslas darba u.c.) analīze pēc iepriekš izstrādātas struktūras, audzēknim atklājot savas zināšanas, pieredzi, viedokli. Eseju rakstīšana izkopj audzēkņu prasmi argumentēt un izteikties.  Esejas rakstīšanu ieteicams sasaistīt ar praktiska darba veikšanu. |
| **Darbu mape/ skiču burtnīca** | Atsevišķos mācību priekšmetos mapēs tiek uzkrātas skices un vingrinājumi, darba lapas un izdales materiāli visa mācību procesa laikā. Mapēs ievietotie materiāli atspoguļo audzēkņa darba procesu un attieksmi pret uzdoto. Mapēs ievietoto materiālu apjoms un kvalitāte var ietekmēt vērtējumu mācību priekšmetā. Var konstatēt vai ir visi darbi, visi materiāli un ko vēl var papildināt. |
| **Tests** | Rakstveidā izpildīts pārbaudes darbs, atbildot uz jautājumiem, izvēloties vienu no piedāvātajiem atbilžu variantiem. |
| **Izstāde/ akcija/ prezentācija** | Darbu izstādīšana publiskai novērtēšanai. |

|  |  |  |  |  |  |
| --- | --- | --- | --- | --- | --- |
| **Nobeiguma vērtēšana**  Notiek mācību tēmas vai kursa beigās.  Nosaka, kā īstenotas mācību priekšmeta noslēguma prasības. | **Apkopojošā vērtēšana**  Audzēkņu zināšanu un prasmju apguves līmeņa noteikšana, beid  t tēmu, mācību gadu, kursu. | **Semestri un gadu noslēdzot** | **Starpskate** | Starpskate ir starpposms rezultāta sasniegšanai, tā notiek ar mērķi novērtēt audzēkņa paveikto – darba ideju, tēmas meklējumus, darbu apjomu, kvalitāti u.c. Starpskate dod skaidrību par to, kas darāms tālāk ar jau uzkrāto un veidoto materiālu, kādas izmaiņas veicamas. | 10 ballu skalā |
| **Skate** | Skolēnu mācību sasniegumu – mācību procesa un mācību rezultātu apkopojums un izvērtējums par noteiktu laika periodu, lai izvērtētu apgūtās zināšanas, prasmes un attieksmes, kā arī mācību sasniegumu dinamiku. |
| **Pārbaudes darbs** | Pārbaudes darba mērķis ir parādīt audzēkņu konkrētā tēmā vai periodā apgūtās zināšanas.Pārbaudes darbs parasti ir īstermiņa uzdevums. |
| **Ilgtermiņa darbs** | Ilgtermiņa darbs sastāv no vairākiem posmiem ar konkrētiem, secīgiem uzdevumiem. Tas paredz skaidri noteiktus soļus, kas audzēknim jāizpilda, lai varētu virzīties tālāk. Ilgtermiņa darba vērtējums var tikt summēts no punktiem, kas iegūti par atsevišķu uzdevuma posmu veikšanu. |
| **Beidzot skolu** | **Noslēguma pārbaudes darbs (mācību priekšmetā)** | Darbs, kuru izstrādā visos mācību priekšmetos un kurš atspoguļo mācību procesā iegūto zināšanu, prasmju un attieksmju apkopojumu. |
| **Noslēguma darbs (skolu beidzot)** | Nobeiguma darbus vērtē vērtēšanas komisija. Mācību priekšmeta skolotājs vai audzēknis iepazīstina vērtēšanas komisiju ar darba mērķi, uzdevumiem, demonstrē un komentē darba rezultātus. Vērtēšanas komisija uzdod jautājumus. Audzēknis novērtē pats sava darba rezultātus un darba procesu, atbild uz jautājumiem. |

**Skate**

ir skolēnu mācību sasniegumu – mācību procesa un mācību rezultātu apkopojums un izvērtējums par noteiktu laika periodu, lai izvērtētu apgūtās zināšanas, prasmes un attieksmes, kā arī mācību sasniegumu dinamiku.

|  |  |
| --- | --- |
| Norises laiks, biežums | Tiek organizēta 1. semestra beigās un 2. semestra beigās, kā arī beidzot praksi. |

|  |  |
| --- | --- |
| Vērtēšanas uzdevumi | Audzēkņiem:  novērtēt savus pusgada mācību darbus kopumā (pašvērtējums) un salīdzināt tos ar klases biedru darbiem  Skolotājiem kopā ar audzēkņiem:  izvērtēt mācību sasniegumus kopumā, īpaši akcentējot audzēkņu īpašās veiksmes pusgadā, mācību sasniegumu izaugsmi (dinamiku), attieksmi pret mācību darbu, neveiksmes un jomas, kuras būtu jāpilnveido nākošajā pusgadā; Skolotājiem:  novērtēt skolēnu mācību sasniegumus;  izvērtēt pusgadamācību uzdevumus no dažādiem aspektiem, plānojot tālāko mācību darbu;  Skolotājiem, metodiskām komisijām, administrācijai:  Analizēti dažādu pedagogu prasības, uzdevumu dinamiku starp klasēm viena mācību priekšmeta ietvaros un starp dažādiem mācību priekšmetiem vienā un tajā pašā klasē, lai pilnveidotu tālāko mācību darbu;  Novērtēt skolas kopējo mācību *stilu* un virzību.  Skati apskata arī audzēkņu vecāki, lai iepazītu sava bērna un citu skolas audzēkņu mācību darbus gan netieši novērtējot mācību darbu skolā, gan iepazītos ar skates ekspozīciju kā mākslas izstādi un skolas viesi, lai iepazītu skolas audzēkņu mācību darbus, gan netieši novērtējot mācību darbu skolā, gan iepazītos ar skates ekspozīciju kā mākslas izstādi. |

|  |  |
| --- | --- |
| Organizēšana | Skates tiek īstenotas skolās atšķirīgi atkarībā no telpu noslogojuma un klašu skaita. Ja pedagogs strādā ar paralēlām klasēm ar vienādiem mācību uzdevumiem, tad skatē var piedalīties vairākas klases.  Apkopošana, noformēšana  Katrā mācību priekšmetā pēdējo mācību stundu laikā audzēkņi mācību priekšmeta pedagoga vadībā vienkopus apkopo pusgada mācību darbus.  Eksponēšana  Dažās skolās darbi netiek noformēti, bet izkārtoti klasēs uz soliem, uz grīdas dažādi grupēti - pēc autoriem/ uzdevumiem/ klasēm/ mācību priekšmetiem.  Citur noformē darbus slejās un vertikāli eksponē klasēs/ gaiteņos/ zālē pie sienām. Horizontālā plaknē tiek eksponēti 3 dimensiju objekti.  Dažās skolās semestra skatēs darbus eksponē tikai dažos mācību priekšmetos.  Darbus, kas aizceļojuši uz dažādām izstādēm, konkursiem un darbus, kas skatāmi kā prezentācijas, eksponē fotogrāfijās vai izmantojot IT. |

|  |  |
| --- | --- |
| Vērtēšanas saturs | 1. 1. Variants (vērtē mācību priekšmeta skolotājs un komisija)   Katra mācību priekšmeta pedagogs informē par bijušajiem mācību uzdevumiem un to izpildi, vērtēšanas kritērijiem, novērtē katra audzēkņa darbu un izsaka savu vērtējumu. Komisijas locekļi uzdod jautājumus, izsaka savu viedokli par paveikto un atbalsta vai iesaka koriģēt vērtējumu audzēknim.   1. Variants (piedalās skolotājs/i un skolēni)   Skolotājs izceļ veiksmes, atzīmē neveiksmes mācību procesā. Skolotājs vada sarunu un uzdod jautājums, kas aptver ideju radīšanu, darbu tapšanas procesu, gan rezultātu, noskaidrojot zināšanas, prasmes, attieksmes. Audzēknis stāsta par saviem darbiem, to tapšanu un atbild uz jautājumiem, formulē ieguvumus, attiecinot tos arī uz citām darbības jomām. Skolotājam un audzēknim izvērtēšanas process skatē ir arī savdabīgs nākotnes plānu ieskicējums, apņemšanās nākamajam semestrim. |

|  |  |
| --- | --- |
| Vērtēšanas metodiskie paņēmieni | Saruna, jautājumu uzdošana un atbildēšana, novērojums. |

|  |  |
| --- | --- |
| Vērtējums | 10 balles. |

|  |  |
| --- | --- |
| Kas piedalās vērtēšanā | Var būt atšķirīgi dažādās skolās.  Priekšmeta skolotājs.  Priekšmeta skolotājs un vērtēšanas komisija (skolotāju grupa/metodiskā komisija/ administrācija).  Skolotājs un audzēkņi.  Skolotājs, audzēkņi un vecāki. |

|  |  |
| --- | --- |
| Kas izliek skates gala atzīmi | Skates atzīmi izliek priekšmeta skolotājs.  Arī skolēni vērtē savu sniegumu pēc vienotiem kritērijiem. |

|  |  |
| --- | --- |
| Kritēriji | Var būt atšķirīgi dažādās skolās. Galvenie:   * Vizuālais kopiespaids, noformējums; * attieksme pret mācību procesu kopumā, darba vietu, atbildīgums, iniciatīva; * pašnovērtējums par semestra mācību darbu; * mācību sasniegumu dinamika vai kāds īpašs/ inovatīvs sniegums mācību procesā semestrī. |

|  |  |
| --- | --- |
| Kā skates atzīme ietekmē semestra atzīmi | Semestra atzīme tiek izlikta, ņemot vērā gan audzēkņa sekmes semestra gaitā, gan ekspozīciju skatē. |

|  |  |
| --- | --- |
| Skates dokumentācija un ieraksti | Vērtēšanas lapas/ skates protokols. Tajās tiek atzīmētas arī radošās veiksmes un ieteikumi darba kvalitātes uzlabošanai.  Skates atzīmi ieraksta arī kursa žurnālā. |

|  |  |
| --- | --- |
| Skates rezultātu analīze | Metodiskās komisijas sēdēs:  skolēnu mācību darba analīze un pašvērtējums;  skates ekspozīcijas un mācību procesa analīze;  veiksmju un neveiksmju analīze, ieteikumi konkrētu lietu uzlabošanai;  metodisko komisiju vadītāji veic rakstisku analīzi pa mācību priekšmetiem.  Pedagoģiskajā sēdē:  visu skolotāju izteikta analīze par mācību pusgadu (“+” un “-”);  administrācijas vērtējums (par pusgadu kopumā, par skati);  vecāku atsauksmes. |

|  |  |
| --- | --- |
| Dokumentēšana | Tiek fotografēti labākie darbi.  Tiek atlasīti darbi fondiem un izstādēm. |

|  |  |
| --- | --- |
| Ar skatēm saistīti pasākumi | Vecāku diena  Diena vai dienas, kad pēc darbu skatēm vecāki kopā ar saviem bērniem ir iespēja apskatīt darbus.  Notiek arī informatīva tikšanās ar vecākiem, kuriem ir jāskaidro visi viņu interesējoši jautājumi, tai skitā arī par darbu vērtēšanu-ko vērtē, kā vērtē, kāpēc vērtē. Vecākiem ir iespēja to visu izrunāt arī atsevišķi ar mācību priekšmetu skolotājiem. |
| 1.kursa iesvētīšanas skate  Pēc pirmajiem diviem skolā pavadītajiem mēnešiem 1. kursa audzēkņi izliek darbus savā pirmajā skatē. Uzaicināti vecāki, draugi. Kopīgi ar audzinātāju un priekšmetu skolotājiem tiek izrunāti vērtēšanas jautājumi. |
| Pēdējā skate  Pēdējā kursa audzēkņu pārbaudes darbi zīmēšanā un gleznošanā tiek izlikti skatē. Tiek izlikti arī audzēkņu iestājpārbaudījumu darbi stājoties mākslas skolā. Tiek uzaicināti vecāki un citi interesanti. Individuāli katrs audzēknis ar saviem vecākiem tiek iepazīstināts ar vērtējumu par pārbaudes darbu. Visuzskatāmāk var redzēt audzēkņu izaugsmi - guvumu mākslas skolas mācību laikā šajos gados. |

1. Angliski jēdzienu ‘vērtēšana’ tulko kā ‘evaluation’ – vērtēšana kā process un ‘asessment’ – izvērtējums, novērtējums ar atzīmi [↑](#footnote-ref-1)
2. 2006.gada 19.decembra Ministru kabineta noteikumi Nr.1027. [↑](#footnote-ref-2)
3. 2006.gada 19.decembra Ministru kabineta noteikumi Nr.1027. [↑](#footnote-ref-3)
4. Al Hurwitz, Michael Day, *Children and their Art. Methods for the Elementary School*. Harcourt College Publishers, 2001. [↑](#footnote-ref-4)